জয়েন্ট এন্ট্রান্স্বের আগে ‘বড়’ ঘোষণা পূর্ব রেলের

কলকাতা: রবিবার, ২৭ এপ্রিল অনুষ্ঠিত হতে চলেছে পশ্চিমবঙ্গ জয়েন্ট এন্ট্রান্স (WBJEE) পরীক্ষা। পরীক্ষার্থীদের সুবিধা দিতে বড় সিদ্ধান্ত নিল পূর্ব রেল। সাধারণত রবিবার অন্যান্য দিনের তুলনায় কম সংখ্যক লোকাল ট্রেন চলে। তবে এবারে পরীক্ষার কথা মাথায় রেখে, রবিবার দুপুর ১২টা থেকে বিকেল ৪টে পর্যন্ত হাওড়া ও শিয়ালদহI বিভাগের লোকাল ট্রেন পরিষেবা সপ্তাহের অন্য দিনের মতোই স্বাভাবিক রাখা হবে। শনিবার এক বিজ্ঞপ্তির মাধ্যমে এই সিদ্ধান্তের কথা জানিয়েছে পূর্ব রেল।

পূর্ব রেলের তরফে জানানো হয়েছে, পরীক্ষার দিন দুপুর ১২টা থেকে বিকেল ৪টার মধ্যে যেসব লোকাল ট্রেন সাধারণত রবিবার বন্ধ থাকে, সেগুলিও চালানো হবে। নির্দিষ্ট স্টেশন থেকেই নির্ধারিত সময়ে ট্রেনগুলি ছাড়বে, যাতে পরীক্ষার্থীদের যাতায়াতে কোনও অসুবিধা না হয়।

আরও পড়ুন: চাকরিহারা অশিক্ষক কর্মীদের জন্য বিরাট ঘোষণা মুখ্যমন্ত্রীর

চলতি বছর এই জয়েন্ট এন্ট্রান্স পরীক্ষায় এক লক্ষেরও বেশি পড়ুয়া অংশ নিচ্ছেন বলে জানিয়েছে বোর্ড। পরীক্ষার সুষ্ঠু পরিচালনার জন্য ইতিমধ্যেই পর্যবেক্ষক নিযুক্ত করা হয়েছে। রবিবার পরীক্ষা শুরু হবে সকাল ১১টা থেকে। অফলাইনে ‘ওএমআর’ শিটে হবে পরীক্ষা। প্রথম পত্রে ১০০ নম্বরের অঙ্কের পরীক্ষা সকাল ১১টা থেকে দুপুর ১টা পর্যন্ত অনুষ্ঠিত হবে। এরপর দ্বিতীয় পত্রে পদার্থবিদ্যা ও রসায়নের পরীক্ষা দুপুর ২টো থেকে বিকেল ৪টে পর্যন্ত হবে, যেখানে প্রতিটি বিষয়ে ৫০ নম্বর করে মোট ১০০ নম্বরের প্রশ্ন থাকবে।

পশ্চিমবঙ্গ জয়েন্ট এন্ট্রান্স পরীক্ষার মাধ্যমে রাজ্যের বিভিন্ন কলেজ ও বিশ্ববিদ্যালয়ে প্রযুক্তি, ইঞ্জিনিয়ারিং, কৃষিবিদ্যা, ফার্মাসি, আর্কিটেকচার ইত্যাদি বিষয়ে পড়ার সুযোগ পান ছাত্রছাত্রীরা। এই পরীক্ষায় বসার জন্য আবশ্যক শর্ত হল স্বীকৃত বোর্ড থেকে উচ্চ মাধ্যমিক উত্তীর্ণ হওয়া এবং বাধ্যতামূলক বিষয় হিসেবে পদার্থবিদ্যা ও রসায়নের সঙ্গে গণিত বা জীববিজ্ঞান বা কম্পিউটার সায়েন্স বা বায়োটেকনোলজি বা কম্পিউটার অ্যাপ্লিকেশন বিষয়ে পাস করা।